ועדת החינוך, התרבות והספורט, כנסת 24, פרוטוקול מספר 182, 2022-06-27 11:44

שרן השכל: בוקר טוב, עוד מעט צוהריים טובים לכולם.

שרן השכל: אני שמחה לפתוח את ועדת החינוך, התרבות והספורט של הכנסת.

שרן השכל: אנחנו נדבר היום בעניין טיוטת צו רישוי עסקים (פטור מחובת רישוי לקייטנות).

שרן השכל: לפני שאני אתן למשרד החינוך להציג את זה, אחת השאלות העיקריות שעולות פה מבחינתי היא למה למעשה החרגתם את הקייטנות הפרטיות מהעניין הזה של הפטור.

שרן השכל: חשוב לנו שיהיה את התיקון הזה, שגם קייטנות פרטיות שמגיעות לבתי ספר לא יצטרכו רישוי עסקים, כי זה אומר שהם לא יכולים לקיים אותן בתוך בית הספר.

שרן השכל: אני קיבלתי מספר פניות מגורמים וממפעלים של קייטנות, שדורשים מהם דברים כמו למשל את התוכנית האדריכלית של בית הספר בשביל לעשות את אותו רישוי לעסק לקייטנה.

שרן השכל: הדבר הזה הוא פשוט בלתי הגיוני.

שרן השכל: לכן, ככל שהם נדרשים אולי לסוג של אישור עסק בתור קייטנה, אני לא מבינה למה הם נדרשים גם כן לאישור של רישוי עסקים.

שרן השכל: זה לדעתי הולך להיות עיקר הדיון.

שרן השכל: אני אתן לכם עכשיו את הזמן להציג את זה, ולאחר מכן הייעוץ המשפטי גם ייתן לנו איזושהי סקירה על כך.

שרן השכל: אם תוכלו גם כן תוך כדי להתייחס לנושא הזה.

לירן שפיגל: שלום.

לירן שפיגל: אני רק רוצה לציין שצו רישוי עסקים זה צו שמוגש על ידי שר הפנים, ויש פה נציגים ממשרד הפנים שמן הסתם יתייחסו אליו.

שרן השכל: אוקי.

שרן השכל: מי הנציגים של משרד הפנים?

שרן השכל: אז אולי באמת תציגו אתם את התקנות?

חוה מונדרוביץ: בוקר טוב.

חוה מונדרוביץ: אני מנהלת אגף בכיר רישוי עסקים משרד הפנים.

חוה מונדרוביץ: נמצא פה עו"ד שחר פרלמוטר מהלשכה המשפטית.

חוה מונדרוביץ: חוק רישוי עסקים בעצם קובע שקייטנה היא עסק טעון רישוי, ובהתאם גם לחוק הקייטנות של שר החינוך.

חוה מונדרוביץ: עם זאת, ישנו סעיף בחוק רישוי עסקים שמסמיך את שר הפנים, באישור ועדת החינוך והתרבות של הכנסת, לפטור מחובת רישוי גופים מסוימים שעומדים בפרמטרים, וזה בצו.

חוה מונדרוביץ: הצו נקרא צו רישוי עסקים (פטור מחובת רישוי לקייטנות), ועד היום פטרו בצו הזה כ-26 גופים, כאשר הדגש הוא על קייטנת המשך.

חוה מונדרוביץ: זאת אומרת: קייטנה שפועלת כל השנה עם אותם ילדים, עם אותם מדריכים.

שרן השכל: מה זו קייטנה שפועלת כל השנה?

שרן השכל: צהרון גם נחשב קייטנה שפועלת כל השנה?

חוה מונדרוביץ: למשל.

חוה מונדרוביץ: יכול להיות.

חוה מונדרוביץ: עד היום הגופים שפטרו זה למשל בית ספר שעושה קייטנה – בית הספר עצמו שעושה קייטנה לילדים שלו, גן ילדים.

חוה מונדרוביץ: כמובן שניהם רשומים לפי משרד החינוך כמוסד רשום.

חוה מונדרוביץ: מתנ"סים, ארגונים כמו אלו"ט, אקי"ם, הצופים.

שרן השכל: אני אסביר: יש פשוט גם בבתי הספר המון מפעילים פרטיים של צהרונים.

שרן השכל: השאלה אם זה קיים גם לעניין הקייטנות, הצהרונים הפרטיים.

שרן השכל: הם נמצאים שם כל הזמן, הם מנהלים שם את הצהרונים, הם נמצאים עם הילדים.

שרן השכל: יש להם את כל הכלים לעשות את זה, ופתאום בחופש הגדול מבקשים מהם את העניין הזה של רישוי עסק לקייטנה.

שרן השכל: אז האם הוא כולל בתוכו גם כן את הגופים הפרטיים?

חוה מונדרוביץ: הצו היום לא כולל את הגופים הפרטיים של הצהרונים, אלא אם כן אלה מתנ"סים, שזה כן נכלל בצו.

חוה מונדרוביץ: בעיקרון, כל גוף שרוצה פטור אמור להגיש לנו ולמשרד החינוך, לוועדה מקצועית פנימית - - -

שרן השכל: למה האפליה הזו?

חוה מונדרוביץ: מה זאת אומרת אפליה?

שרן השכל: בין מפעיל פרטי לבין מפעיל שהוא ארגון.

שרן השכל: מבחינת הפטור.

חוה מונדרוביץ: העניין הוא שעל ארגון קיימת - - -

לירן שפיגל: חוה, תני לי שנייה לנסות לענות, בסדר?

לירן שפיגל: אני מהלשכה המשפטית במשרד החינוך.

לירן שפיגל: בעיקרון, גופים פרטיים שמחליטים להפעיל קייטנה בחופשה – אין הצדקה לפטור אותם.

לירן שפיגל: את מדברת על צהרונים שפועלים כל השנה, והם, במהלך החופשות, עוברים לעבוד בבוקר ולהפעיל קייטנה.

לירן שפיגל: עכשיו, אני לא חושב שהפיתרון המתאים הוא דרך צו רישוי עסקים.

לירן שפיגל: אנחנו חשבנו ופרסמנו תזכיר חוק – חשבנו לפטור את כל אותם צהרונים שיהיו מפוקחים לפי חוק לפיקוח על הפעלת צהרונים.

לירן שפיגל: זה המסלול שחשבנו שיהיה נכון לעשות אותו לגבי צהרונים, כי הם אמורים להיות מפוקחים בעצם מכוח חוק אחר.

שרן השכל: אבל אותם מפעילים פרטיים הם גם מפעילים צהרונים מכוח חוק אחר, ובקיץ הם פשוט מתכוונים, במקום לעשות צהרון, לעשות קייטנה.

שרן השכל: מה ההבדל?

לירן שפיגל: עוד פעם: כשהפעילות עוברת לבוקר ומקבלת גם משמעויות אחרות, היא מתחילה להיות קייטנה ואז חוק הקייטנות חל עליה.

לירן שפיגל: אנחנו - - -

שרן השכל: כן, אבל אתם פוטרים פה ארגונים מסוימים.

שרן השכל: אתם פוטרים פה בתי ספר.

שרן השכל: למה אתם פוטרים אותם ואתם לא פוטרים בעלי עסקים פרטיים?

לירן שפיגל: בעלי עסקים פרטיים זו לא ההבחנה הנכונה לדעתי, אלא ההבחנה הנכונה היא מה הפעילות שממשיכה.

שרן השכל: הפעילות היא אותה פעילות.

שרן השכל: אם, לא יודעת, ארגון מסוים, לא יודעת, תתנו לי דוגמה לאיזושהי עמותה – אלו"ט, שמפעילה במשך כל השנה את הצהרון, ובחודש אוגוסט היא מפעילה גם קייטנה בפעילות בוקר.

שרן השכל: מה ההבדל בינה, לבין מפעיל פרטי שהוא בעצם עושה את הצהרון והוא עכשיו הולך להפעיל?

לירן שפיגל: אז על זה אני מדבר.

לירן שפיגל: התכלית, לפחות להבנתי, הרעיון שעומד מאחורי הצו הזה, הוא שאנחנו לוקחים גופים שהם מפוקחים כל השנה והם נמצאים תחת איזושהי רגולציה - - -

שרן השכל: הצהרונים הפרטיים לא מפוקחים כל השנה?

לירן שפיגל: הצהרונים – חלק מהצהרונים הפרטיים אינם מפוקחים כל השנה.

לירן שפיגל: הכוונה הייתה לפטור – לא כרגע, זה חלק מהתהליך שנכנסנו אליו – הכוונה הייתה לפטור את כל אותם צהרונים שאמורים להיות מפוקחים לפי חוק לפיקוח על הפעלת צהרונים.

לירן שפיגל: זאת הייתה הכוונה.

לירן שפיגל: לא כל מי שמפעיל משהו פרטי ופועל כל השנה הוא מפוקח.

שרן השכל: אני לא מדברת על כל דבר; אני מדברת שהוא מפעיל צהרון.

לירן שפיגל: אז אני אומר: הרעיון, וזה הופיע בתזכיר חוק שפרסמנו – הייתה לנו כוונה לפטור צהרונים, ככל שחוק פיקוח על הפעלת צהרונים חל לגביהם והם מפוקחים על פיו.

שרן השכל: אוקי.

שרן השכל: למה ההתנגדות בין צהרון שהוא של ארגון והתנגדות – כאילו, מה ההתנגדות לצהרון שהוא על ידי ארגון פרטי?

לירן שפיגל: אין התנגדות.

לירן שפיגל: הרעיון שהצענו בחקיקה הוא בכלל לעשות פטור יותר – כאן, הפטור בצו רישוי עסקים הוא פטור מחוק רישוי עסקים.

לירן שפיגל: אין עדיין פטור מהצורך באישור חינוכי, כי אנחנו עדיין לפי תקנות - - -

שרן השכל: אני מסכימה במאה אחוז, אבל אני מדברת על ההבדל בין מפעיל פרטי למפעיל של ארגון.

לירן שפיגל: אז עוד פעם:

לירן שפיגל: אנחנו חשבנו לפטור אותם דרך החוק.

לירן שפיגל: יכול להיות שאפשר לחשוב גם על דרכים אחרות.

שרן השכל: אי אפשר להוסיף פה מבחינה משפטית בנוסח, בתוספת לצו רישוי עסקים (פטור מחובת רישוי לקייטנות) – איך שניסחו את זה לכל מפעיל?

לירן שפיגל: אני חושב שיהיה קושי, ואני חושב שזה משהו שאנחנו נצטרך לדון לגביו.

לירן שפיגל: כלומר, זו סוגייה שצריכה להגיע לוועדה מייעצת שיש לשר הפנים, שאנחנו שותפים לה.

לירן שפיגל: היא בראשות משרד הפנים, וזה נושא שאנחנו יכולים בהחלט לדון לגביו ולשקול תיקון של הצו במישור הזה.

שרן השכל: אני, אם לא תביאו לי סיבה לעניין האפליה הזו – כאילו, סיבה אמיתית – אני לא אסכים לאשר את זה.

שרן השכל: אני פה גם לבד, אולי הח"כים האחרים יסכימו, אבל אני חושבת שיש פה אפליה נוראית.

שרן השכל: אתם סוגרים פה חצי מהקייטנות שאמורות להיות מופעלות.

שרן השכל: הם הרי לא ישיגו רישוי עסקים, הם לא ישיגו עכשיו את תוכניות האדריכלות של בתי הספר.

שרן השכל: אין להם את היכולת לעשות את זה עכשיו.

שרן השכל: עד היום, למיטב הבנתי, הם גם לא נדרשו.

שרן השכל: פתאום עכשיו כששמו אותם - - -

חוה מונדרוביץ: הם תמיד נדרשו.

לירן שפיגל: זה לא משהו חדש.

לירן שפיגל: זו לא דרישה חדשה, וצהרונים במשך שנים, כשהם הופעלו על ידי גורמים פרטיים, הם נדרשו לרישיון עסק.

חוה מונדרוביץ: אני גם אוסיף שבסוף אנחנו בוחנים בוועדה המקצועית הפנימית אם אכן המקום הזה מפוקח כל השנה, ושיש לו את כל האישורים הנדרשים.

חוה מונדרוביץ: לא כל צהרון פרטי הוא כזה.

חוה מונדרוביץ: צריך לדון בכל מקרה לגופו.

שרן השכל: ואתם אומרים שזו בעצם הוועדה המייעצת של שרת הפנים?

חוה מונדרוביץ: זו ועדה מקצועית פנימית של משרד החינוך ומשרד הפנים, שבה כל גוף או ארגון, וגם ארגונים פרטיים בסוף מופיעים פה בפטור, שרוצים שיהיה להם פטור מרישוי קייטנות – מגישים אלינו את המסמכים.

חוה מונדרוביץ: ישנו חוזר מנכ"ל שבעצם מכתיב לנו את הפרמטרים לבדיקה ולבחינה: הגוף המבקש את הפטור מפעיל קייטנות במשך שלוש שנים, באופן שמשביע את רצונם של הרשות המקומית ושל הגורם הממשלתי המפקח על הגוף; יש לו תשתית חינוכית וארגונית של כוח אדם מיומן, בעל השכלה ומיומנות מקצועית בחינוך הבלתי פורמלי ובתחומים של בטיחות, בריאות וגהות; הגוף המבקש את הפטור חתם על התחייבות שמאפשרת למפקחים מטעם משרד החינוך ומטעם גופים מפקחים, לרבות משרד הבריאות והרשות המקומית, לבקר ולהנחות אותו ולהישמע להנחיות המפקחים.

חוה מונדרוביץ: אלה בעצם שלושת הפרמטרים שאנחנו מבקשים שיגישו לנו מסמכים שתומכים בהם.

חוה מונדרוביץ: אותה ועדה מקצועית פנימית מתכנסת, ולפי האסמכתאות שהוגשו היא מחליטה, שוב, בכל מקרה לגופו, על אותו ארגון או גוף – האם להמליץ לשר הפנים לתת את הפטור.

חוה מונדרוביץ: זה מגיע לאחר מכן לאישור הוועדה פה.

חוה מונדרוביץ: זה היה התהליך שעברנו עם בית הגלגלים.

שרן השכל: אוקי.

שרן השכל: מה שנעשה – אני אוציא את הוועדה להפסקה של עשר דקות.

שרן השכל: אני אדון איתם, אני אתקשר אליהן עכשיו, ונראה אם אנחנו יכולים אולי לעשות איזשהו תיקון קצת יותר רחב לעניין הזה.

חוה מונדרוביץ: למי זה להן?

שרן השכל: לשרות – לשתי השרות: שרת הפנים ושרת החינוך.

חוה מונדרוביץ: אבל זה עדיין לא פורסם להערות ציבור.

חוה מונדרוביץ: כל תיקון כזה צריך להיות מפורסם להערות ציבור.

חוה מונדרוביץ: התיקון הזה פורסם.

שחר פרלמוטר: התיקון המוצע על ידך לא פורסם להערות ציבור.

שחר פרלמוטר: אני רואה - - -

שרן השכל: כן, אבל אנחנו לפעמים בהסכמות עושים תיקונים לתקנות, כדי לפתור בעיות כאלה.

שחר פרלמוטר: התיקון הזה הוא נקודתי מאוד, על עמותה מסוימת.

שחר פרלמוטר: לעשות עכשיו תיקון שאנחנו לא מכירים, שהוא גורף – אפשרי לבחון את זה, כן.

שחר פרלמוטר: אנחנו ממש לא פוסלים את מה שאת אומרת – אנחנו פשוט לא מכירים אותו.

שחר פרלמוטר: אנחנו חושבים שאולי כן צריך גם לבחון, לעשות הבחנה בין הגופים – אנחנו לא פוסלים אותו.

שחר פרלמוטר: אנחנו פשוט חושבים שזה חורג מהמסגרת הנוכחית.

שרן השכל: אוקי.

שרן השכל: בואו ניקח שנייה הפסקה, עשר דקות.

שרן השכל: נחזור עוד עשר דקות, בסדר?

שרן השכל: שלום לכולם.

שרן השכל: אנחנו חוזרים מההפסקה.

שרן השכל: מה שאנחנו נעשה זה ככה: קודם כל, הוועדה מציעה תיקון בעצם לצו רישוי עסקים (פטור מחובת רישוי לקייטנות).

שרן השכל: הוועדה לא רואה סיבה שמפעילי צהרונים, שעובדים כבר היום גם כן, ולמעשה מפעילים גם את הקייטנות, יצטרכו פתאום להגיש איזשהו סוג של רישוי עסק.

שרן השכל: הם גם ככה נדרשים בעצם לרישוי במשרד החינוך.

שרן השכל: לכן, אנחנו לא רואים שום סיבה שזה יהיה כפול, ויבקשו מהם גם רישוי עסק.

שרן השכל: יותר מזה: בטח כשהקייטנה מתקיימת בתוך בית ספר או גן ילדים, שעובד במהלך כל השנה ויש לו רישוי עסק, כלומר – הוא עומד בכל החובות של כבאות, של תברואה, של מבנה לא מסוכן, אדריכלות וכולי.

שרן השכל: אין שום סיבה שמישהו עכשיו יעשה רישוי עסק לאותו מבנה שעובד במשך כל השנה, רק בשביל להפעיל קייטנה.

שרן השכל: זה נשמע לנו אבסורד, אחד מהדברים שבאמת אפשר לפטור את אותם מפעילים מהדבר הזה.

שרן השכל: יש לנו בעצם הצעה לנוסח: להוסיף בעצם בתיקון לתוספת 1, אחרי פרט 26 ו-27.

שרן השכל: אנחנו רוצים להוסיף את פרט 28, שצח, היועץ המשפטי של הוועדה, יבוא ויציג.

שרן השכל: צח, בבקשה.

צח בן יהודה: אנחנו עוד עובדים על הנוסח, כמו שיושבת הראש אמרה.

צח בן יהודה: הנוסח שאנחנו הצענו זה: גוף בעל רישיון להפעלת צהרון כהגדרתו בחוק הפיקוח על הפעלת צהרונים, הפועל בהתאם להוראות החוק האמור ומפעיל צהרון במהלך שנת הלימודים בבית ספר או בגן ילדים.

צח בן יהודה: צריך להבהיר שאנחנו צריכים עוד לדייק פה חלק מהדברים, כי לא לכל מפעילי הצהרונים יש את הרישיון לפי חוק הפיקוח על הפעלת הצהרונים.

צח בן יהודה: יש לנו גם משרדי ממשלה – משרד המשפטים שגם רוצים להתייחס.

שרן השכל: משרד המשפטים.

שרן השכל: אוקי.

שרן השכל: אז אנחנו נעלה שנייה את אור מלכי להעיר, ואז אני אתן לכם זמן באמת לדבר עם היועצים המשפטיים אצלכם במשרדים כדי להחזיר לנו תשובה בעניין הזה.

שרן השכל: שלום, אור.

שרן השכל: כן.

אור מלכי: שלום לכולם.

אור מלכי: רציתי להגיד שני דברים: אחד, בהמשך למה שנאמר פה על ידי משרד הפנים ומשרד החינוך – גם אנחנו חושבים שיש כאן צורך בבדיקה מקצועית יותר מעמיקה, להבין מה היקף הקבוצה הזו, מה ההשלכות, את מי בעצם אנחנו פוטרים.

אור מלכי: אנחנו כן חושבים שזה צריך לעבור עבודת מטה בתוך הממשלה.

אור מלכי: אני גם רציתי להעיר הערה כללית בהקשר אחר: מכיוון שהגורם המוסמך להתקין את הצו הזה הוא שרת הפנים וזו בעצם חקיקה של הממשלה, באישור הוועדה, אז לפני החתימה של השרה ולפני ההתקנה של הצו אנחנו כן נצטרך לבחון את זה במשקפיים של הדינים שחלים על ממשלה יוצאת, שהיא כידוע מוגבלת באפשרות שלה ליזום מהלכים מסוימים.

אור מלכי: אני רק רוצה לשים את זה על השולחן, לפרוטוקול, שתדעו שגם לאחר שהוועדה – ככל שהתיקונים יתקבלו, בסוף זה כן יצטרך להיבחן בתוך הממשלה על ידי משרד המשפטים גם בהקשר הזה.

שרן השכל: אוקי.

שרן השכל: בסדר גמור.

שרן השכל: מה שאנחנו נעשה – אנחנו נצא להפסקה של חצי שעה.

שרן השכל: אני אשמח שתתייעצו עם המשרדים שלכם, ואנחנו נחזור בשעה אחת, אחרי שתדברו עם היועצים המשפטיים, לראות אם אנחנו מסכמים את הדבר הזה.

שרן השכל: אנחנו יכולים להגיע להסכמות ופשוט להעביר את זה, אבל זו בקשה בעצם של הוועדה.

שרן השכל: אנחנו מגיעים לחודשי הקיץ, גם ככה כל הקייטנות האלו פשוט נסגרות.

שרן השכל: פנו אלינו המון אנשים, שאומרים שהם פשוט סגרו את הקייטנה ולהורים אין קייטנות – לאן לשלוח את הילדים שלהם, בגלל שאין להם את היכולת להוציא את האישור לרישוי עסק.

שרן השכל: אנחנו מבקשים לפתור את זה כאן, אחת ולתמיד, לקראת חודש אוגוסט.

שרן השכל: תודה רבה.

שרן השכל: אני מבקשת לחזור אלינו עם תשובות.

שרן השכל: שלום.

שרן השכל: אני שמחה לפתוח מחדש את הדיון בעניין צו רישוי עסקים (פטור מחובת רישוי לקייטנות).

שרן השכל: אני חושבת שיש לנו כאן בשורה ואיזושהי הסכמה לסוג של נוסח.

שרן השכל: תמי, אם את יכולה לקרוא ולהסביר אותו בבקשה.

תמי סלע: אני אקרא.

תמי סלע: אני רק כן אגיד – חשוב לי להגיד, ולכן העובדה שיש פה נוסח שהוא מסוכם, וכהוראת שעה שזה יותר מידתי, אפשר לחיות עם זה באילוצים הנוכחיים.

תמי סלע: אבל בכל זאת, בהליך כזה, היה יותר תקין אם היו מוזמנים כל הגורמים והייתה בדיקה מסודרת של המשרדים, כי זה דבר שככה, עלה פה.

תמי סלע: אבל כן הגענו לאיזשהו סיכום שחל על גופים שמוכרים, מפוקחים ומתוקצבים על ידי המשרד.

תמי סלע: אז זאת ההצעה כרגע, שבכל זאת תקל פה על הרבה גופים, כהוראת שעה – לקבוע שגוף המפעיל צהרון, כהגדרתו בחוק הפיקוח על הפעלת צהרונים, בבית ספר או בגן ילדים, שהפעיל צהרון במהלך שנת הלימודים תשפ"ב במסגרת תוכנית ניצנים של משרד החינוך.

תמי סלע: גוף כזה, שכל השנה פעל כצהרון ורוצה להפעיל קייטנה – יהיה פטור מהרישוי הנוסף הזה.

שרן השכל: בין אם הוא פרטי ובין אם הוא עירוני.

תמי סלע: אם הוא רשות מקומית, גם ככה הוא נמצא בצו, אבל הפרטיים ירוויחו מזה הקלה.

תמי סלע: כן.

שרן השכל: אוקי.

שרן השכל: מצוין.

שחר פרלמוטר: הכוונה היא שזו תהיה הוראת שעה של שנה.

שרן השכל: אנחנו יכולים לעשות את זה הוראת שעה לשנתיים.

שרן השכל: אנחנו הולכים לכיוון בחירות ולכן אנחנו לא יודעים מה יהיה בעוד שישה חודשים, שמונה חודשים - - -

שחר פרלמוטר: העמדה המקצועית של משרד החינוך - - -

שרן השכל: עד שתוכלו להביא את התקנות שמתקנות את זה.

שרן השכל: לך תדע אם זה יהיה שמונה חודשים.

שרן השכל: אנחנו כבר נמצאים בחופש הגדול הבא.

שחר פרלמוטר: העמדה המקצועית - - -

אביר קארה: אנחנו גם יכולים להיות פה בבחירות עד 2097, אתה יודע.

שחר פרלמוטר: העמדה המקצועית - - - יאריך את זה.

לירן שפיגל: אני לא יודע אם יהיה ניצנים בתשפ"ג.

לירן שפיגל: אני לא מכיר, פשוט לא מכיר.

לירן שפיגל: אז לבוא ולתת את זה לשנתיים ולא יהיה ניצנים בתשפ"ג - - -

שרן השכל: לא, אבל זה לפי חוק הצהרונים.

שרן השכל: אם אתם מביאים תקנות לחוק הצהרונים, אז - - -

תמי סלע: אם לא יהיה, אז לא יחול.

לירן שפיגל: ברגע שיהיו תקנות לפי חוק הצהרונים אנחנו נבקש להכניס את זה כפריט עצמאי בצו.

שרן השכל: ואם אין ממשלה ואין זה?

תמי סלע: לירן, לי אין בעיה עם שנתיים.

תמי סלע: אם לא יהיה ניצנים זה לא יחול עליהם גם ככה.

לירן שפיגל: כן.

לירן שפיגל: בסדר.

לירן שפיגל: אז שיהיה שנתיים.

תמי סלע: אז תשפ"ב – תשפ"ג.

לירן שפיגל: בסדר.

תמי סלע: לשתי השנים האלה.

שחר פרלמוטר: דבר נוסף שאני אבקש זה שהתיקון המוצע כעת על ידי הוועדה, ושכפי שנאמר, הוא מוסכם לאור העמדה של חינוך – שזה יהיה בצו שני.

שחר פרלמוטר: כלומר, שהוועדה תאשר צו אחד – את הצו ששרת הפנים הניחה בפני הוועדה, וצו שני, שלאור ההתנהלות אפשר לראותו כאילו השרה פנתה לוועדה.

שרן השכל: למה בעצם אתם רוצים שתי הצבעות שונות?

שחר פרלמוטר: ייתכן שהטיפול שלנו בצו השני, כלומר, התיקון השני, משעה שהתחיל כאן, יהיה טיפה שונה לאור מה שאור מלכי אמר, לאור כך שיידרש לבחון את זה - - -

שרן השכל: אז זה בסדר, אז אני רוצה להחזיר את התקנות לפה כדי לדון בהן עוד הפעם, אם זה ככה.

שחר פרלמוטר: אני רק אומר – הבקשה היא טכנית.

שרן השכל: לא, אבל בדיוק בגלל זה אני רוצה שזה יהיה ביחד.

שרן השכל: שאם מבטלים לי את אחד, יש לי עדיין סמכות לדון בזה עוד הפעם.

שחר פרלמוטר: למה מבטלים?

שחר פרלמוטר: אף אחד - - -

שרן השכל: כן, אבל זה העניין: אני רוצה לקשור אחד בשני, כי אני יודעת שהם יזדרזו עם זה, ואז הם יפקירו מאחורה את הנושא השני.

שחר פרלמוטר: אנחנו לא נפקיר שום דבר; אנחנו כן מנסים לסגור כמה שיותר - - -

שרן השכל: לא להפקיר, סליחה.

שרן השכל: אתם יודעים: גלגלי הבירוקרטיה עובדים מאוד-מאוד לאט במדינת ישראל, ואנחנו אוטוטו לקראת אוגוסט, וחשוב - - -

אביר קארה: אתם לא אשמים; זו כל המערכת דפוקה.

שחר פרלמוטר: אנחנו שמנו על השולחן את מה שאנחנו צריכים לעשות, ובסדר.

שרן השכל: אוקי.

שרן השכל: אז אני מעדיפה לאשר את זה כמקשה אחת, כדי שאם באמת יהיו תקלות אז נוכל לדון בהן שוב.

תמי סלע: זה אפשרי ככה וככה.

תמי סלע: זה לא שזה בלתי אפשרי.

תמי סלע: יש פה עדיפות שהמשרדים שהתקינו את הצו - - -

שחר פרלמוטר: נכון, אבל אני כן אגיד שאם יימצא בסוף שזה לא אפשרי, אז הצו כולו, כולל התיקון הראשון, לא יפורסם.

תמי סלע: כולל בית הגלגלים.

תמי סלע: זה עלול לפגוע בבית הגלגלים שמחכים לזה.

שרן השכל: עדיין אנחנו יכולים לקיים דיון נוסף.

שרן השכל: אני אגיש רוויזיה לאחר מכן ואז נקבל את הנוסחים.

שרן השכל: אז, במידה ותהיה בעיה - - -

שחר פרלמוטר: אם תהיה רוויזיה, השרה לא תוכל לחתום על זה.

שרן השכל: לא, אבל אתם מכינים את זה, וברגע שהכל מוכן ואנחנו רואים את הנוסח אנחנו מושכים את הרוויזיה, ואז זה פשוט נכנס לתוקף.

תמי סלע: היא אומרת שאם, נגיד מתברר שיש בעיה לגבי הצהרונים של ניצנים ורוצים - - -

שרן השכל: כן.

שרן השכל: אז אנחנו יכולים לפתוח את הרוויזיה ולקיים דיון נוסף.

תמי סלע: רק על בית הגלגלים.

שחר פרלמוטר: מתי אנחנו מקבלים את אישור הוועדה?

שחר פרלמוטר: כלומר, הדיון הזה מסתיים, הוועדה מאשרת את הנוסח - - -

שרן השכל: הוועדה מאשרת, הם שולחים נוסח לייעוץ המשפטי.

שרן השכל: אנחנו רואים את הנוסח שלמעשה עוגן.

שחר פרלמוטר: נכון.

שרן השכל: וברגע שאנחנו רואים שהנוסח הוא מוסכם, אנחנו מושכים את הרוויזיה ואז היא נכנסת לתוקף.

תמי סלע: ואז ההחלטה בתוקף.

תמי סלע: אבל אתם יכולים בזמן הזה לעשות את הבירור, אם יש איזושהי בעיה לחתום עליהם ביחד.

תמי סלע: אם יש, אז אפשר יהיה לפתוח את זה.

שרן השכל: אז אני יכולה מחר לפתוח, לקיים דיון, לפתוח את הרוויזיה - - -

שחר פרלמוטר: אני לא יודע אם אנחנו נוכל לתת חוות דעת ב-24 שעות, עם כל הכבוד - - -

שרן השכל: ולקיים דיון נוסף ולדון בשניהם שוב.

שחר פרלמוטר: לרוב הבדיקה הזו נעשית אחרי אישור הוועדה ולא לפני.

שחר פרלמוטר: טוב, בסדר, הוועדה תעשה כפי שהיא מוצאת לנכון, ואנחנו - - -

שרן השכל: אנחנו בסד זמנים - - -

תמי סלע: לא.

תמי סלע: הוועדה תצביע ותאשר.

תמי סלע: האפשרות הזו – אם תהיה בעיה לחתום על הצו כשיש בו את שני הפריטים - - -

שרן השכל: זה מאפשר לנו כוועדה להעלות את זה עוד הפעם.

תמי סלע: האפשרות שתוגש רוויזיה תאפשר לפתוח את ההחלטה, ולמשל להצביע רק על בית הגלגלים, כי בעניין השני התבררה בעיה.

תמי סלע: כדי לא לפגוע בשניהם.

שחר פרלמוטר: טוב, בסדר.

תמי סלע: זה לא שאין אישור; ההחלטה תתקבל עכשיו.

שרן השכל: אוקי.

שרן השכל: טוב.

שרן השכל: אני מעלה להצבעה את הצו בכפוף לתיקונים שאותם ביקשנו.

שרן השכל: בבקשה, צח.

צח בן יהודה: כן.

צח בן יהודה: מקריא: צו רישוי עסקים (פטור מחובת רישוי לקייטנות)(תיקון), התשפ"ב-2022

שרן השכל: אוקי.

שרן השכל: נהדר.

שרן השכל: אני מעלה את ההצעה להצבעה.

שרן השכל: מי בעד? נגד?

שרן השכל: אושר

שרן השכל: ההצעה עברה ואני מגישה רוויזיה.

שרן השכל: אז ככה: ההצעה עברה.

שרן השכל: תתאמו את הנוסח הסופי, נראה אותו ואז אני אמשוך את הרוויזיה והצו פשוט ייכנס לתוקף.

שרן השכל: תודה רבה לכם, תודה רבה על הכל.

שרן השכל: שיהיה לכולם חופש מוצלח.

תמי סלע: הצו ייכנס כשהשרה תחתום, אבל האישור של הוועדה ייכנס.

שרן השכל: כן, כן.

שרן השכל: ואני מקווה שתהיה לכל ההורים חופשת קיץ קלילה, נעימה וכיפית עם הילדים.

שרן השכל: תודה רבה, הישיבה נעולה.